Covid-19: Infeksies in KZN bereik kruin‘n Inwoner van Hammarsdale in KwaZulu-Natal word vir die nuwe koronavirus gesif. (Foto: Bongani Mbatha/ANA) Die getal Covid-19-gevalle in KwaZulu-Natal het die afgelope paar dae beduidend gedaal, ŉ vroeë aanduiding dat die pandemie in dié provinsie sy kruin bereik het. Dr. Zweli Mkhize, minister van gesondheid, het die afgelope naweek ook bevestig dat Suid-Afrika “oor die ergste is”. “Ons kan sê ons is oor die skielike toename in stygings. Die plato het begin. In die Wes-Kaap is dit nou al meer as twee maande die geval en [gevalle in] KwaZulu-Natal neem nou ook af. Dit is aanduidend van ŉ belowende tyd,” het Mkhize gesê. KwaZulu-Natal was tot onlangs die provinsie met die tweede meeste Covid-19-gevalle in die land. Die provinsie het nou altesaam 110 102 positiewe gevalle en 93 079 mense het reeds van die virus herstel. Die provinsie se sterftesyfer weens Covid-19 staan in hierdie stadium op 1 998. Binne ŉ bestek van ŉ week het die getal nuwe gevalle wat daagliks aangemeld word, met meer as 300 gedaal, met 647 nuwe gevalle wat Maandag en 261 nuwe gevalle wat Dinsdag bevestig is. “Wat kommerwekkend is, is dat vier van ons distrikte steeds die grootste getal gevalle in die provinsie oplewer – die King Cetshwayo-distrik, eThekwini, uMgungundlovu en Amajuba,” het Sihle Zikalala, KwaZulu-Natalse premier, gesê. “Ons hou die uitwerking van interprovinsiale reise, die heropening van skole asook die heropening van meer sektore van die ekonomie fyn dop,” het Zikalala gesê. Dr. Zweli Mkhize, minister van gesondheid, tydens ‘n vroeëre besoek aan die Clairwood-hospitaal in KwaZulu-Natal. (Foto: Doctor Ngcobo/ANA) Die afsonderingsregulasies is verlede week verder verslap en laat onder meer nou weer die verkoop van alkohol en tabakprodukte in. Reise tussen provinsies word ook nou vir almal toegelaat. Duisende leerders het boonop Maandag weer teruggekeer skool toe. Volgens Zikalala het die heropening van skole in die provinsie glad verloop en die meeste onderwysers het aangemeld vir diens. Altesaam 22 onderwysers van die Chief Lokothwayo Primary School in Marianhill het egter glad nie vir werk opgedaag nie. Die premier sê die provinsie sukkel wel met die verskaffing van water en sanitasiegeriewe by verskeie skole, asook ŉ tekort aan mobiele klasse en meubels by sommige ander. Die probleme word volgens hom egter bestuur. Die minister het vroeër ook gesê daar is in hierdie stadium nie ŉ tekort aan persoonlike beskermingstoerusting nie, hoewel daar probleme met die administrasie van dié toerusting is. Dit is egter ŉ kwessie wat aandag geniet.